Andreanum (diploma)
Andreanum (Theodisce: Goldener Freibrief - "litterae libertatis aureae") est diploma, quo Andreas II, rex Hungariae, colonis Saxonibus in Transsilvania magna privilegia dedit. Anno 1224 editum, omnium statutuum in Europa orientali colonis Germanis datorum latissime patens ac optime exaratum est. Fundamentum est Iuris Cibiniensis, quod initio in "septem sedibus", deinde toto Fundo regio valuit. Andreani exemplum primum amissum, exemplar a rege Carolo I anno 1317 confirmatum autem in archivio Cibinii urbis asservatur. Diploma iura officiaque colonorum Germanorum, qui fideles hospites nostri Theuthonici Ultrasiluani vocantur, constituit. Inter alia concessa est iurisdictio autonoma (linea 8: ...unus sit populus et sub uno iudice censeantur...; et infra: ...ipsos ab omni iurisdictione penitus eximentes).